**Beszámoló**

A 2024-es éveben július 1-én sikeresen elindult az idei Városi Tábor. A tábor 6 hete alatt heti kb 200 gyermekkel számolva kezdtük meg a munkát. A férőhelyek gyors betelte után arra számítottunk, hogy a teltház minden héten garantált lesz. Rengeteg gyereknek tudtunk az idén tartalmas időtöltést biztosítani, és még többnem tudtunk volna amennyiben a szülők felelőségteljesebben gondolkodnak a táborba jelentkezés és lemondás kapcsán.

Minden héten előfordult, és nem csak egy-két esetben, hogy a szülők nem mondták le a befoglalt tábori férőhelyet. Sőt, sokszor az is előfordult, hogy a befizetett étkezést sem mondták le, így a helyükre esélytelen volt új gyereket felvenni, hiszen mi van, ha valamelyik nap megjelenik. Így a pénteken megkapott étkezést befizetők listája már engedett arra következtetni, hogy nagyságrendileg hány férőhely szabadul fel. A tábor 6 hete alatt a várólistán szereplőknek folyamatosan ment az email a felszabadult férőhelyekről, illetve nem volt olyan gyermek, akinek szüleje a tábor ideje alatt hozzám fordulva ne kapott volna férőhelyet.

A jövőre való tekintettel a többség érdekét szemelőt tartva fontos lesz valamit kitalálni a felelőtlenül pazarolt férőhelyek végett. (pl: szankció a le nem mondás miatt, vagy esetleg az előre fizetés beiktatása)

A táborba érkező gyerekek a szabályokkal, szokásokkal megismerkedtek és azt igyekeztek maradéktalanul betartani. Egy-egy esetben volt szükség a táborból való kizárás szankcióját alkalmazni csupán. Ez az előző éveket nézve határozott javulást mutat. Továbbra is úgy gondolom, hogy a korhatár megrövidítése is jótékony hatással volt a magatartási problémák ilyen mértékű pozitív változásának. Illetve elgondolkodásra adhatna okot, hogy még rövidítsünk a jelentkezési életkoron.

Az idei évben is számtalan programmal igyekeztük színesebbé, szebbé, élményekben gazdaggá tenni a nálunk lévő gyerekek tábori napjait. Ez fontos szempont volt azért is, mert volt olya gyerek, akinek a tábor volt az egyetlen kikapcsolódási, élményszerzési lehetőség a nyári szünet alatt. Külsős programjaink: sárkányhajó, lovaskocsikázás, fazekaskodás, ékszer készítés Keserű Andreával, népi játékok készítése Csiki Lórival, íjászkodás, Görömbő kompánia, Bulizoo, Huzella Péter koncert, Pompás mese, Rendőrségi bűnmegelőzési játékos foglalkozás, korball.

Saját pedagógusaink kínálta programok: Foci bajnokság, kidobós, sorverseny, számháború, gyümölcs- és állatvadászat, székfoglaló, társasjáték, homokvárépítő verseny, mesejóga, számtalan fonás megtanulása, nemezelés, horgolás elsajátítása, gyöngyfűzés, gipsz öntése és festése, baba készítés, ajtókopogtató, álomfogó …. megszámlálhatatlan kézműves foglalkozás.

A programok tervezetéről és az adott heti tábori életről a szülők minden turnusban tájékoztatást kaptak. Minden héten az adott heti gyerekek szülei drive mappában nézhették meg a héten készült fotókat.

Az idei évben is elkészült a képes beszámolóként funkcionáló tábori napló. Színesíti a naplót a számtalan gyermekrajz, és szülői vélemény.

Az idei forróság embert próbáló volt a gyerekekre és a pedagógusokra nézve egyaránt. Igyekeztünk a lehetőségekhez mérten hűteni a gyerekeket. Minden nap vizeztük őket, szabad volt a locsoló alatt szaladgálni, illetve a pára ventilátor szolgált még hűsíteni a gyerekeket.

Szerencsésnek mondhatjuk az idei szezont, hiszen apró-cseprő sérülések, horzsolások, csípéseken túl nagyobb balesetek nem történtek.

Meggyűlt a bajunk viszont a darazsakkal. Szerencsére a jelzésünk után nagyon hamar meg is érkezett a segítség és a darazsak néhány napon belül eltűntek a területről. A gyerekeken kívül egy róka is rendszeres látogatója volt a táborunknak, amelyet a szakemberek sikeresen befogtak.

Ebben az éveben is rengeteg közösségi szolgálatos gimnazista élt azzal a lehetőséggel, hogy nálunk tegyen eleget a kötelességének. Kivétel nélkül nagyon szorgalmas, tettre kész, kiváló értékrenddel bíró középiskolás diákkal sikerült megismerkednünk az idén is. Családias, befogadó légkörünknek köszönhetően még azok a gimnazisták is visszajárnak hozzánk segíteni, akik már rég letudták a kötelező 50 órájukat. A legjobb érzés pedig azt látni, hogy aki néhány éve még mint táborlakó volt jelen az életünkben, azok most segíteni érkeznek hozzánk.

Hálásan köszönjük, hogy az idei évre a pálya körüli háló lecserélése megtörtént.

Úgy érzem, hogy az idei évben is egy maximálisan élményekben gazdag, sikeres tábort tudhatunk magunk mögött. Ez a siker nem jöhetett volna létre, és ezúton is köszönöm a Dunakeszi Önkormányzat, a DÓHSZK, az Étkezési csoport a Dunakeszi Nyíltvízi Edzőközpont és a velem és mellettem dolgozó pedagógusok támogatását, segítségét.

Dunakeszi, 2024. 08. 16.

Rákos Nikoletta táborvezető